A. Belousovová, podpredsedníčka NR SR: (2007-03-28):
To, čo sa mi však nepáčilo, a to, čo chcem povedať najprv a potom prejdem k tomu zásadnému postoju je, že veľakrát hlavne vy predstavitelia opozície ste skĺzavali do urážok voči Slovenskej národnej strane. A teda nedržali ste sa merita veci, to, čo sme prerokovávali. Často sme tu počuli útoky na predsedu Slovenskej národnej strany, vaše vyjadrenia o tom, že Slovenská národná strana zásadne zmenila postoj, čo sme v Elektre dostali a podobne. Viete, vôbec nebudem reagovať teraz ani urážlivo, ani v takom tóne, ako ste nastavili vy, práve naopak, nechcem tie urážky vracať a poviem vám možno to, čo vás úplne prekvapí. Slovenská národná strana je pripravená podporiť napriek všetkému, napriek tým urážkam a tým neopodstatneným ohováračkám a nechutnostiam, ktoré ste tu predvádzali, je pripravená podporiť pozmeňujúci návrh pána Mikloška. A poviem vám úplne prečo. Slovenská národná strana vlastne prvá vyšla, keď vznikla situácia s Kosovom, prvá Slovenská národná strana pripravila deklaráciu. Vtedy ešte nikto na nič nereagoval, nikto z toho nevytĺkal politické body. Nechceme, aby vlastne toto, čo sa deje, boli úzke nejaké preteky alebo hranie sa malých detí, alebo malých politikov na piesku. Aby si tu niektorí liečili traumy za to, že povolili prelety, za to, že niektorí boli proti, dalo by sa o tom veľmi veľa hovoriť, ale chcem povedať, že povznesme sa. My zo Slovenskej národnej strany, za našich poslancov teraz hovorím, pretrpíme aj všetky urážky, ktorými ste nás častovali, aj tie, ktoré ste osobne adresovali na moju adresu, pretože, a nečakám dokonca, že sa niekto z vás ani ospravedlní, to by som zažila asi najväčší šok. Mnohokrát sa tu ironizovalo. Situácia bola veľmi vážna, ale za tou niekedy úsmevnou atmosférou alebo za tými niekedy takými prejavmi, ktoré nie sú hodné tejto snemovne sú skutočné osudy skutočných ľudí. Sú osudy ľudí, ktorí sú len niekoľko sto kilometrov ďalej od nás. Sú v Európe a stále hovoríme, že áno, je to náš spriaznený bratský slovanský národ. Čiže hovorím úplne otvorene, že Slovenská národná strana podporí tento návrh napriek všetkým urážkam. Nečakáme žiadne ospravedlnenie, pretože, a to chcem zdôrazniť a chcem, aby ste to úplne s plnou vážnosťou pochopili, tak ako vám to hovorím. Tu nejde ani o KDH, tu nejde ani o Slovenskú národnú stranu, nejde o našich voličov, tu skutočne ide o Srbov, tu ide o Srbsko a v prenesenom a priamom slova zmysle ide aj o Slovensko a Slovákov. Pretože vám pripomeniem to, čo som povedala v úvode, teda tie slová, ktoré parafrázujú slová Ernesta Hemingwaya, že nikto z nás nie je ostrovom samým osebe a nepýtaj sa, komu zvoní hrana, ona zvoní aj tebe. Čiže, keď ide o osud jedného národa v Európe, ide vždy aj o nás. A práve preto má Slovenská národná strana takýto zásadný postoj a bude ho mať, pretože naozaj chceme, aby v tej histórii, v tých učebniciach histórie bolo zapísané, že nie Slovenská národná strana, možno na tú sa za stovky rokov zabudne, ale že Slovensko sa zachovalo principiálne. A my urobíme všetko preto aj za cenu toho, že zatneme zuby a budeme trpieť vaše urážky, aby sa táto snemovňa, všetci 150 poslanci dohodli na konsenzuálnej podpore toho, čo sme dali ako koaličný návrh vyhlásenia k situácii v Kosove. Čiže my sme pripravení toto podporiť a žiadam všetkých ostatných a myslím si, že ak bude mať pán minister zahraničných vecí pán Kubiš takýto silný mandát, podporu všetkých 150 poslancov, skončia tieto naše trápne žabomyšie vojny, že vtedy skutočne môžeme v Bezpečnostnej rade povedať jednoznačné nie, pretože vtedy si niekto všimne, že Slovensko je zvrchované a že skutočne zaujíma zvrchované postupy. Takže myslím si, že toto by malo byť hlavné motto a mali by sme ukončiť tie žabomyšie vojny, ktoré nečakajú ani naši voliči, ich to neteší, a venujme sa problémom, ktoré sú, dohodnime sa na tom, že s tými návrhmi, ktoré dal pán Mikloško, vieme tú deklaráciu podporiť. Ďakujem za pozornosť. (Potlesk.)